IZVEDBENA UREDBA KOMISIJE (EU) 2021/1053

z dne 25. junija 2021

o razveljavitvi dokončnih protidampinških dajatev na uvoz nekaterih brezšivnih cevi iz železa ali jekla s poreklom iz Ljudske republike Kitajske, uvedenih z Izvedbeno uredbo (EU) 2015/2272

EVROPSKA KOMISIJA JE –

ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 14(1) Uredbe,

ob upoštevanju naslednjega:

(1) Po protidampinški preiskavi v skladu s členom 5 Uredbe Sveta (ES) št. 1225/2009 (2) je bila 6. oktobra 2009 v skladu z Uredbo Sveta (ES) št. 926/2009 (3) uvedena dokončna protidampinška dajatev na uvoz nekaterih brezšivnih cevi iz železa ali jekla s poreklom iz Ljudske republike Kitajske. Ukrepi so bili v obliki stopenj dajatve ad valorem: 17,7 % za Shandong Luxing Steel Pipe Co. Ltd.; 27,2 % za druge sodelujoče družbe in 39,2 % za vse druge družbe.

(2) Po preiskavi v zvezi s pregledom zaradi izteka ukrepa v skladu s členom 11(2) Uredbe (ES) št. 1225/2009 so bili 8. decembra 2015 v skladu z Izvedbeno uredbo Komisije (EU) 2015/2272 uvedeni dokončni protidampinški ukrepi za nadaljnjih pet let (4).

(3) Splošno sodišče je 29. januarja 2014 v sodbi v zadevi T-528/09 Uredbo (ES) št. 926/2009 razglasilo za nično v delu, ki se nanaša na izvoz izdelkov, ki jih proizvaja družba Hubei Xinyegang Steel Co. Ltd (v nadaljnjem besedilu: Hubei) (5). Svet se je na to sodbo pritožil.

(4) Sodišče je s sodbo z dne 7. aprila 2016 v združenih zadevah C-186/14 P in C-193/14 P potrdilo ugotovitve Splošnega sodišča in razglasitev ničnosti ukrepov, ki se nanašajo na proizvajalca izvoznika Hubei (6).

(5) Protidampinški ukrepi, uvedeni z Izvedbeno uredbo (EU) 2015/2272, so prenehali veljati 9. decembra 2020 (7).

(6) Sodišče je 4. februarja 2021 v zadevi C-324/19 v zvezi s predlogom za sprejetje predhodne odločbe na podlagi člena 267 PDEU, ki ga je vložilo Finanzgericht Hamburg, razsodilo, da je Uredba (ES) št. 926/2009 neveljavna (v nadaljnjem besedilu: sodba) (8).

(7) Institucije Unije morajo v skladu s členom 266 Pogodbe o delovanju Evropske unije sprejeti ukrepe, potrebne za izvršitev sodb Sodišča.

(8) V zadevi C-324/19 je sodba razveljavila prvotne ukrepe erga omnes in ex-tunc. To pomeni, da se sodba uporablja za vse stranke in da se Uredba (ES) št. 926/2009 šteje za neveljavno od dneva, ko je začela veljati.

(9) Poleg tega je glede na to, da je bil prvotni ukrep podaljšan leta 2015, sodba posredno vplivala tudi na Uredbo (EU) 2015/2272. Razlog za to je, da v skladu s sodno prakso Sodišča velja, da „uredba o podaljšanju ni veljavna v enakem obsegu kot končna uredba“ (9). Poleg tega je zaradi skladnosti s pravilom vzporednosti oblik potrebno, da se protidampinški ukrepi, uvedeni z Izvedbeno uredbo (EU) 2015/2272, razveljavijo z uredbo Komisije (10).

(10) Na podlagi sodbe, s katero je bila Uredba (ES) št. 926/2009 razglašena za neveljavno v celoti, bi bilo treba tudi protidampinške dajatve, uvedene z Izvedbeno uredbo (EU) 2015/2272, razveljaviti ex tunc. Poleg tega se lahko vse dokončne dajatve, plačane v skladu z Izvedbeno uredbo (EU) 2015/2272, povrnejo ali odpustijo v skladu z veljavno carinsko zakonodajo. Iz tega zlasti izhaja, da lahko subjekt, ki je plačal te dajatve, načeloma zahteva njihovo vračilo le, če in dokler triletni rok, ki je v ta namen določen v členu 121(1)(a) carinskega zakonika Unije (11), še ni potekel. Dejstvo, da je bila Uredba (ES) št. 926/2009 razglašena za neveljavno (vključno z učinkom erga omnes), ne pomeni nepredvidene okoliščine ali višje sile, ki bi omogočala podaljšanje tega obdobja v skladu z drugim pododstavkom člena 121(1) carinskega zakonika Unije (12).

(11) Ukrepi iz te uredbe so v skladu z mnenjem odbora, ustanovljenega s členom 15(1) osnovne uredbe –

SPREJELA NASLEDNJO UREDBO:

Člen 1 1. Protidampinške dajatve na uvoz nekaterih brezšivnih cevi iz železa ali jekla s poreklom iz Ljudske republike Kitajske, uvedene z Izvedbeno uredbo Komisije (EU) 2015/2272, se razveljavijo z 9. decembrom 2015. 2. Vse dokončne dajatve, plačane v skladu z Izvedbeno uredbo (EU) 2015/2272, se povrnejo ali odpustijo v skladu z veljavno carinsko zakonodajo.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 25. junija 2021 Za Komisijo predsednica Ursula VON DER LEYEN

(1) UL L 176, 30.6.2016, str. 21.

(2) Uredba Sveta (ES) št. 1225/2009 z dne 30. novembra 2009 o zaščiti proti dumpinškemu uvozu iz držav, ki niso članice Evropske skupnosti (UL L 343, 22.12.2009, str. 51).

(3) Uredba Sveta (ES) št. 926/2009 z dne 24. septembra 2009 o uvedbi dokončne protidampinške dajatve in o dokončnem pobiranju začasne dajatve, uvedene na uvoz nekaterih brezšivnih cevi iz železa ali jekla s poreklom iz Ljudske republike Kitajske (UL L 262, 6.10.2009, str. 19).

(4) Izvedbena uredba Komisije (EU) 2015/2272 z dne 7. decembra 2015 o uvedbi dokončne protidampinške dajatve na uvoz nekaterih brezšivnih cevi iz železa ali jekla s poreklom iz Ljudske republike Kitajske po pregledu zaradi izteka ukrepa v skladu s členom 11(2) Uredbe Sveta (ES) št. 1225/2009 (UL L 322, 8.12.2015, str. 21).

(5) Sodba z dne 29. januarja 2014 v zadevi Hubei Xinyegang Steel proti Svetu, T-528/09, ECLI:EU:T:2014:35.

(6) Sodba z dne 7. aprila 2016 v združenih zadevah ArcelorMittal Tubular Products Ostrava a.s. in drugi proti Hubei Xinyegang Steel Co. Ltd ter Conucil Evropske unije proti Hubei Xinyegang Steel Co. Ltd, C-186/14 P in C-193/14 P.

(7) UL C 424, 8.12.2020, str. 32.

(8) Sodba z dne 4. februarja 2021 v zadevi Eurocylinder systems AG proti Hauptzollamt Hamburg-Stadt, C-324/19, ECLI:EU:C:2021:94.

(9) Sodba z dne 4. februarja 2016 v združenih zadevah C & J Clark International Ltd proti The Commissioners for Her Majesty’s Revenue & Customs in Puma SE proti Hauptzollamt Nürnberg, C-659/13 in C-34/14, ECLI:EU:C:2016:74, točke 175–177.

(10) Sodba z dne 18. oktobra 2018 v zadevi T-364/16, ArcelorMittal Tubular Products Ostrava a.s. in drugi proti Evropski komisiji, ECLI:EU:T:2018:696.

(11) Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

(12) Glej zlasti sodbo z dne 4. februarja 2016 v združenih zadevah C & J Clark International Ltd proti The Commissioners for Her Majesty’s Revenue & Customs in Puma SE proti Hauptzollamt Nürnberg, C-659/13 in C-34/14, ECLI:EU:C:2016:74, točke 186–194; sodba z dne 14. junija 2012 v zadevi Compagnie internationale pour la vente à distance (CIVAD) SA proti Receveur des douanes de Roubaix in drugi (C-533/10, ECLI:EU:C:2012:347, točke 16–35) in sodba z dne 18. januarja 2017 v zadevi Wortmann KG Internationale Schuhproduktionen proti Hauptzollamt Bielefeld, C-365/15, ECLI:EU:C:2017:19, točka 34.